濮川月夜清游歌
江汉 (Yuan)
有客来扣门，邀我清夜游。夜长苦不寐，夜游慰淹留。于时仲冬十五夜，小星嘒嘒奎与娄。乾坤上下绝尘滓，团圆月色如中秋。恰如银盘出东海，照我毛发寒飕飕。此时清兴发，与客相绸缪。即从西街入，便至西河头。行行渡溪曲，石梁跨清流。鱼鳞万屋似城市，市廛行尽皆田畴。我行兴巳尽，客指归路休。归去语妻子，此时足清幽。不知百龄内，夜夜得此不。生平不作不平事，游时不觉心优游。